ເມືອງສາລະວັນ ສຳເລັດກອງປະຊຸມໃຫຍ່ ຂອງອົງຄະນະພັກເມືອງຄັ້ງທີ VIII
ລະຫວ່າງວັນທີ 28-29 ມັງກອນ 2015 ຜ່ານມານີ້ ເມືອງສະລະວັນ ໄດ້ດຳເນີນກອງປະຊຸມໃຫຍ່ ຜູ້ແທນອົງຄະນະພັກເມືອງຂອງຕົນຂື້ນຢ່າງເປັນທາງການ ພາຍໃຕ້ການເປັນປະທານຂອງ ສະຫາຍ ບຸນທຽມ ພົມມະສະຖິດ ກຳມະການປະຈຳພັກແຂວງ, ປະທານຄະນະກຳມະການກວດກາແຂວງ, ປະທານຄະນະສະມາຊິກສະພາແຫ່ງຊາດເຂດເລືອກຕັ້ງທີ 14 ແຂວງສາລະວັນ; ສະຫາຍ ພູທົງ ຄຳມະນີວົງ ກຳມະການພັກແຂວງ, ວ່າການເລຂາພັກເມືອງ-ເຈົ້າເມືອງສາລະວັນ; ບັນດາສະຫາຍຄະນະປະຈຳພັກເມືອງ, ຜູ້ແທນສົມບູນ 123 ສະຫາຍ, ຍິງ 7 ສະຫາຍ ແລະ ແຂກທີ່ຖືກເຊີນທັງຂັ້ນເມືອງ, ຂັ້ນແຂວງ ແລະຈາກເມືອງຂອງແຂວງໃກ້ຄຽງ ພ້ອມດ້ວຍພະນັກງານບໍານານປະຕິວັດອາວຸໂສເຂົ້າຮ່ວມເປັນຈຳນວນຫຼວງຫຼາຍ. ສະຫາຍ ພູທົງ ຄຳມະນີວົງ ໄດ້ຂຶ້ນຜ່ານບົດລາຍງານການເມືອງ ຂອງຄະນະບໍລິຫານງານພັກເມືອງໃນໄລຍະ 5 ປີຜ່ານມາ. ເຊິ່ງອົງຄະນະພັກເມືອງສາລະວັນ ກໍ່ໄດ້ຜັນຂະຫຍາຍ ແລະ ຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ VII ໄດ້ຮັບຜົນສຳເລັດຫຼາຍດ້ານ ເປັນຕົ້ນ: ແມ່ນຄະນະພັກ ແລະອຳນາດການປົກຄອງແຕ່ລະຂັ້ນໄດ້ເອົາໃຈໃສ່ສຶກສາອົບຮົມການເມືອງແນວຄິດໃຫ້ແຕ່ລະຊັ້ນຄົນມີຄວາມຮັບຮູ້ ແລະ ເຂົ້າໃຈຕໍ່ແນວທາງປ້ອງກັນຊາດ – ປ້ອງກັນຄວາມສະຫງົບທົ່ວປວງຊົນຮອບດ້ານ ເຊິ່ງເຮັດໃຫ້ທົ່ວເມືອງມີຄວາມສະຫງົບ, ປອດໄພ ແລະເປັນລະບຽບຮຽບຮ້ອຍດີ; ສຸມໃສ່ການພັດທະນາເສດຖະກິດຂອງເມືອງໃນຫຼາຍໂຄງການທີ່ເປັນບູລິມະສິດ, ເອົາໃຈໃສ່ຊຸກຍູ້ສົ່ງເສີມເສດຖະກິດຄອບຄົວ ຈາກການຜະລິດນ້ອຍກະແຈກກະຈາຍໃຫ້ກາຍເປັນເສດຖະກິດສິນຄ້າຕາມກົນໄກເສດຖະກິດຕະຫຼາດທີ່ມີການນຳພາຂອງພັກ-ຄຸ້ມຄອງຂອງລັດ ເຊິ່ງເຮັດໃຫ້ເສດຖະກິດຂະຫຍາຍຕົວຕໍ່ເນຶ່ອງ-ໝັ້ນທ່ຽງ ໃນລະດັບ 10,2% ຕໍ່ປີ, ລວມຍອດຜະລິດຕະພັນບັນລຸໄດ້ 888,9 ຕື້ກີບ, ລາຍຮັບສະເລ່ຍຈາກ 7.101.282 ກີບ ເທົ່າກັບ 825 ໂດລາ ປີ 2010 ເພີ່ມຂຶ້ນມາເປັນ 8.800.573 ກີບ ເທົ່າກັບ 1.100 ໂດລາຕໍ່ຄົນຕໍ່ປີ. ເຊິ່ງສາມາດແກ້ໄຂຄວາມທຸກຍາກຂອງປະຊາຊົນ ເຮັດໃຫ້ຊີວິດການເປັນຢູ່ທາງດ້ານວັດຖຸ ແລະ ຈິດໃຈຂອງປະຊາຊົນບັນດາເຜົ່າ ໄດ້ຮັບການປັບປຸງດີຂຶ້ນເປັນກ້າວໆ; ວຽກງານວັດທະນະທຳ-ສັງຄົມ ກໍ່ໄດ້ສຶບຕໍ່ພັດທະນາໄປຄວບຄູ່ກັບການພັດທະນາເສດຖະກິດ ໂດຍໄດ້ເອົາໃຈໃສ່ພັດທະນາຊັບ ພະຍາກອນມະນຸດ ດ້ວຍການຂະຫຍາຍຕາໜ່າງການສຶກສາ ນັບແຕ່ອະນຸບານຈົນຮອດມັດທະຍົມປາຍລົງສູ່ຊົນນະບົດເຂດຫ່າງໄກສອກຫຼີກຢ່າງທົ່ວເຖິງ, ສາມາດແກ້ໄຂສະພາບຂາດຄູສອນ, ຫ້ອງຮຽນ ແລະ ອຸປະກອນການຮຽນ ແລະໄດ້ຍົກສູງຄຸນນະພາບການຮຽນ-ການສອນດີຂຶ້ນເປັນລະດັບສາມາດປະກາດເມືອງສາລະວັນ ເປັນເມືອງຈົບປະຖົມບຳລຸງໃນປີ 2012; ໄດ້ຂະຫຍາຍຕາໜ່າງສາທາລະນະສຸກລົງສູ່ຊົນນະບົດ 100% ຂອງຈຳ ນວນກຸ່ມບ້ານ ເຮັດໃຫ້ຄຸນນະພາບການບໍລິການ-ການປ້ອງກັນ-ການຄວບຄຸມ ແລະ ການປິ່ນປົວພະຍາດໄດ້ຢ່າງວ່ອງໄວທັນກັບສະພາບການ. ອັດຕາການຊົມໃຊ້ນ້ຳສະອາດກວມ 94%, ອັດຕາການຕາຍຂອງແມ່ ແລະເດັກຫຼຸດລົງ, ອາຍຸຍືນສະເລ່ຍເພີ່ມຂຶ້ນເປັນ 65 ປີ ແລະກໍ່ໄດ້ເອົາໃຈໃສ່ຍົກສູງຄຸນນະພາບ ແລະ ກໍ່ສ້າງພັກໃຫ້ມີຄວາມໜັກແໜ້ນເຂັ້ມແຂງທາງດ້ານການ ເມືອງ-ແນວຄິດ ແລະ ການຈັດຕັ້ງ, ປັບປຸງແບບແຜນວິທີນຳພາ ແລະ ວິທີເຮັດວຽກຂອງຄະນະພັກ ໃຫ້ສອດຄ່ອງກັບແນວທາງ ແລະ ຫຼັກການຂອງພັກ. ການກໍ່ສ້າງ ແລະ ຂະຫຍາຍພັກ ແມ່ນຕິດພັນກັບຂະບວນການມະຫາຊົນ ເພື່ອຮັບປະກັນທາງດ້ານປະລິມານ ແລະ ຄຸນນະພາບ. ນອກຈາກນີ້ ກໍ່ຍັງໄດ້ເອົາໃຈໃສ່ຄຸ້ມຄອງ ແລະ ກໍ່ສ້າງພະນັກງານສະມາຊິກພັກທາງດ້ານທິດ ສະດີ, ພຶດຕິກຳ ໄປຄຽງຄູ່ກັບການປະຕິບັດໜ້າທີ່ວິຊາສະເພາະ ດ້ວຍການຈັດສົ່ງພະນັກງານໄປຍົກລະດັບຢູ່ພາຍໃນ ແລະ ຕ່າງປະເທດຢ່າງເປັນລະບົບ ແລະ ຕໍ່ເນື່ອງ ເຊິ່ງທົ່ວເມືອງມີພະນັກ ງານທັງໝົດ 1.105 ຄົນ, ຍິງ 536 ຄົນ; ໃນນັ້ນປະລິນຍາໂທ 5 ຄົນ, ປະລິນຍາຕີ 94 ຄົນ, ຊັ້ນສູງ 363 ຄົນ, ຊັ້ນກາງ 541 ຄົນ, ຊັ້ນຕົ້ນ 103 ຄົນ.
ກອງປະຊຸມໄດ້ປ່ອນບັດເລືອກຕັ້ງເອົາຄະນະບໍລິຫານງານພັກເມືອງຊຸດໃໝ່ ເຊິ່ງມີຜູ້ເຂົ້າສະໝັກເລືອກຕັ້ງທັງໝົດ 28 ສະຫາຍ, ຍິງ 3 ສະຫາຍ; ຜ່ານການປ່ອນບັດເລືອກຕັ້ງສາມາດເລືອກຄະນະບໍລິຫານງານພັກເມືອງຊຸດໃໝ່ໄດ້ 25 ສະ ຫາຍ, ຍິງ 3 ສະຫາຍ; ເຊິ່ງແມ່ນສະຫາຍ ພູທົງ ຄຳມະນີວົງ ເປັນເລຂາຄະນະບໍລິຫານງານພັກເມືອງຄັ້ງທີ VIII, ສະຫາຍ ບຸນມາກ ພອນທິບສະຫວັດ ຮອງເລຂາ-ປະທານກວດກາເມືອງ, ສະຫາຍ ວັນນະລັກ ຫຼ້າຫຼ່ຽມທະວີໄຊ ຮອງເລຂາພັກເມືອງ, ຄະນະປະຈຳພັກເມືອງ 4 ສະຫາຍ ແລະກຳມະການພັກເມືອງ 18 ສະຫາຍ. ຈາກນັ້ນ, ກອງປະຊຸມກໍ່ຍັງໄດ້ປ່ອນບັດເລືອກຕັ້ງເອົາ ຜູ້ແທນສົມບູນ ຈຳນວນ 21 ສະຫາຍ, ຍິງ 4 ສະຫາຍ ແລະສຳຮອງ 6 ສະຫາຍ, ຍິງ 0 ສະຫາຍ ເພື່ອເຂົ້າຮ່ວມກອງປະຊຸມໃຫຍ່ຂອງອົງຄະນະພັກແຂວງ ສາລະວັນຄັ້ງທີ VIII ນຳອີກ.
ຕອນທ້າຍ, ກອງປະຊຸມຍັງໄດ້ຮັບຟັງຄຳເຫັນໂອ້ລົມຈາກ ສະຫາຍ ບຸນທຽມ ພົມມະສະຖິດ ກຳມະການປະຈຳພັກແຂວງ, ປະທານຄະນະກຳມະການກວດກາແຂວງ, ປະທານຄະນະສະມາຊິກສະພາແຫ່ງຊາດ ເຂດເລືອກຕັ້ງທີ 14 ແຂວງສາລະວັນ ທີ່ຕາງໜ້າຄະນະປະຈຳພັກແຂວງເຂົ້າຮ່ວມກອງປະຊຸມຄັ້ງນີ້. ເຊິ່ງສະຫາຍ ກໍ່ໄດ້ຕີລາຄາສູງແລະຊົມເຊີຍຜົນສຳເລັດທີ່ອົງຄະນະບໍລິຫານງານພັກເມືອງຊຸດເກົ່າ (ຊຸດທີ VII) ຍາດມາໄດ້. ນອກຈາກນັ້ນ, ສະຫາຍກໍ່ຊີ້ທິດເຍືອງທາງໃຫ້ຄະນະບໍລິຫານງານພັກເມືອງຊຸດໃໝ່ (ຊຸດທີ VIII) ເພື່ອນຳໄປຈັດຕັ້ງປະຕິບັດ ແລະ ເຜີຍແຜ່ມະຕິຂອງກອງປະຊຸມໃຫຍ່ຄັ້ງນີ້ ໃຫ້ເປັນແຜນງານ-ໂຄງການລະອຽດ, ໃຫ້ມີຜົນສຳເລັດຕາມລະດັບຄາດໝາຍທີ່ວາງໄວ້.
ສຳລັບຂັ້ນເມືອງໆສາລະວັນ ເປັນເມືອງສຸດທ້າຍຂອງແຂວງ ທີ່ໄດ້ສຳເລັດການດຳເນີນກອງປະຊຸມໃຫຍ່ຜູ້ແທນຂັ້ນຂອງຕົນ, ຄາດວ່າກອງປະຊຸມໃຫຍ່ຂອງອົງການຈັດຕັ້ງມະຫາຊົນຈະໄດ້ດຳເນີນຂຶ້ນໃນຕົ້ນເດືອນ ກຸມພາ 2015 ນີ້./